
	Comisia pentru buget, finanţe şi bănci
	
	Bucureşti,      03.04.2006  
Nr. 22/124


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr. 32/2000 privind societăţile de asigurare şi supravegherea asigurărilor, cu modificările şi completările ulterioare, cu care comisia noastră a fost sesizată în fond cu adresa Biroului Permanent nr. Pl.x. 138 din 8 martie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea şi completarea Legii nr. 32/2000 privind societăţile de asigurare şi supravegherea asigurărilor, cu modificările şi completările ulterioare 
Cu adresa nr. Pl.x.138 din 8 martie 2006, Biroul Permanent conform art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 32/2000 privind societăţile de asigurare şi supravegherea asigurărilor, cu modificările şi completările ulterioare .
La întocmirea raportului s-au avut în vedere avizele Consiliului Legislativ şi  Comisiei juridice, de disciplină şi imunităţi.
Guvernul susţine adoptarea acestei iniţiative legislative, sub rezerva însuşirii propunerilor şi observaţiilor de la pct. II.
Propunerea legislativă are ca obiect de reglementare  modificarea şi completarea Legii nr. 32/2000 privind societăţile de asigurare şi supravegherea asigurărilor cu modificările şi completările ulterioare, astfel: 
Extinderea şi completarea definirii termenilor folosiţi în scopul aplicării şi interpretării uniforme a legislaţiei;

Completarea şi detalierea prevederii care statuează separarea conducerii celor două categorii de asigurări , viaţa şi generale, în cazul asigurărilor care practică simultan cele două activităţi;

Lărgirea atribuţiilor Comisiei de Supraveghere a Asigurărilor;

Redefinirea activităţii de control în concordanţă cu practicile şi standardele internaţionale din domeniu: controlul permanent-exercitat de direcţiile de specialitate, la sediul Comisiei de Supraveghere a Asigurărilor, asupra rapoartelor, informărilor, raportărilor, documentelor şi informaţiilor trimise de entităţile supravegheate de către echipele de control;

Dispoziţii referitoare la profesia de actuar;

Detalierea situaţiilor în care Comisia de Supraveghere a Asigurărilor poate retrage autorizaţia de funcţionare;

Definirea precisă a societăţilor şi persoanelor care desfăşoară activităţi de asigurare conform principiului dreptului de stabilire şi de prestare a serviciilor;

Definirea noţiunilor de conducere executivă, asistenţi de brokeraj, mandat de brokeraj, subagenţi, agenţi de asigurare subordonaţi pentru a elimina ambiguităţile legate de cerinţele necesare deţinerii acestor calităţi;
Eliminare barierei cu privire la obligativitatea păstrării în România a tuturor activelor unui asigurator;

Prevederi suplimentare privind autorizarea, înregistrarea şi activitatea intermediarilor în asigurări şi/ sau reasigurări.

În raport de obiectul şi conţinutul său, care vizează modificarea unei legi organice, propunerea legislativă face parte din categoria legilor organice.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost respins de Senat în şedinţa din data de 2 martie 2006.
Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor. 

In urma dezbaterii propunerii legislative, în şedinţa din data de 28 martie 2006, comisia propune respingerea propunerii legislative pentru modificarea şi completarea Legii nr. 32/2000 privind societăţile de asigurare şi supravegherea asigurărilor, cu modificările şi completările ulterioare deoarece prevederile cuprinse în propunerea legislativă au fost preluate în Ordonanţa de urgenţă a Guvernului nr. 201/2005 pentru modificarea şi completarea Legii nr. 32/2000 privind societăţile de asigurare şi supravegherea asigurărilor, propunerea legislativă în cauză rămânând fără obiect de reglementare.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:

Ene Giorgiana

